|  |
| --- |
| PATVIRTINTA |
| Klaipėdos miesto savivaldybės |
| tarybos 2014 m. sausio 30 d. |
| sprendimu Nr. T2-4 |

**KLAIPĖDOS MIESTO SENIŪNAIČIŲ SUEIGOS NUOSTATAI**

**I. BENDROSIOS NUOSTATOS**

1. Seniūnaičių sueiga yra atskirų seniūnaitijų, nurodytų Klaipėdos miesto savivaldybės tarybos patvirtintame Klaipėdos miesto savivaldybės teritorijos suskirstymo į seniūnaitijas plane, seniūnaičių susirinkimas.

2. Seniūnaičiai gyvenamųjų vietovių bendruomenėms rūpimus klausimus svarsto ir sprendimus priima seniūnaičių sueigoje.

3. Seniūnaičiai savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, Klaipėdos miesto seniūnaičių sueigos nuostatais, Pavyzdiniu gyvenamosios vietovės bendruomenės statutu ir savo veiklą derina su Klaipėdos miesto savivaldybės ilgalaikės raidos strategija.

4. Seniūnaičių veikla grindžiama kolegialumo, demokratijos, teisėtumo ir viešumo principais.

**II. SENIŪNAIČIŲ SUEIGOS KOMPETENCIJA**

5. Seniūnaičių sueiga turi teisę aptarti ir priimti sprendimus dėl:

5.1. Klaipėdos miesto savivaldybės veiklos programų (miesto plėtros, gyventojų užimtumo ir kt.);

5.2. projektų (miesto plėtros programų ir kt.), kuriuos teikia seniūnaitijų teritorijose esančios bendruomeninės organizacijos, įgyvendinimo tikslingumo;

5.3. asignavimų naudojimo;

5.4. metinės Klaipėdos miesto savivaldybės mero veiklos ataskaitos įvertinimo;

5.5. probleminių šeimų ir vaikų teisių apsaugos prevencijos;

5.6. seniūnaičių atstovaujamoje teritorijoje gyventojų (ypač vaikų) laisvalaikio ir poilsio organizavimo;

5.7. viešųjų paslaugų teikimo gyventojams tvarkos ir kokybės.

6. Seniūnaičių sueiga gali svarstyti ir kitus seniūnaičių atstovaujamoje teritorijoje gyventojams rūpimus klausimus ir dėl jų priimti sprendimus.

7. Seniūnaičių sueiga svarstomais klausimais priima sprendimus, kurie yra rekomendacinio pobūdžio.

**III. SENIŪNAIČIŲ SUEIGOS DARBO ORGANIZAVIMAS**

8. Seniūnaičių sueiga vyksta patalpose, kurias neatlygintinai suteikia Klaipėdos miesto savivaldybė.

9. Seniūnaičiai į sueigą renkasi savo iniciatyva, bet ne rečiau kaip vieną kartą per metus arba Klaipėdos miesto savivaldybės administracijos (toliau – Savivaldybės administracija) kvietimu. Kai seniūnaičiai į sueigą renkasi patys, kviečiami atvykti Savivaldybės administracijos atstovai. Seniūnaičiai į sueigą gali kviesti savivaldybės institucijų atstovus ir gyventojus.

10. Seniūnaičių sueigai pirmininkauja sueigoje dalyvaujančių seniūnaičių išrinktas sueigos pirmininkas.

11. Išrinkus seniūnaičių sueigos pirmininką, sudaroma sueigos darbotvarkė.

12. Seniūnaičių sueigai svarstyti klausimus gali pasiūlyti seniūnaičiai, gyventojai ir Klaipėdos miesto savivaldybės įgaliotas asmuo.

13. Sueigoje negalintys dalyvauti seniūnaičiai raštu gali pasiūlyti klausimus svarstyti sueigoje ir šiais klausimais raštu pateikti savo nuomonę, kuri turi būti paskelbta sueigoje.

14. Sueigos darbotvarkė ir klausimų svarstymo eilės tvarka, nurodant pranešėjus, patvirtinama sueigoje dalyvaujančių seniūnaičių balsų dauguma.

15. Seniūnaičių sueiga yra teisėta, jeigu joje dalyvauja daugiau kaip pusė vietos bendruomenių tarybų veiklos teritorijoje veikiančių seniūnaičių.

16. Seniūnaičių sueigoje svarstant atskirus darbotvarkės klausimus, paprastai pirmiausia išklausomas svarstomo klausimo pristatymas ir seniūnaičių bei Savivaldybės įgalioto asmens nuomonė. Sueigos pirmininkui leidus, savo nuomonę gali pareikšti ir kiti sueigos dalyviai. Pristatant svarstomą klausimą, išdėstoma jo esmė, nurodoma jo svarba bendruomenei, galima įtaka skirtiems asignavimams ir savivaldybės biudžetui.

17. Seniūnaičių sueigoje sprendimai priimami atviru balsavimu paprasta sueigoje dalyvaujančiųjų seniūnaičių balsų dauguma. Jeigu balsai pasiskirsto po lygiai, lemia sueigos pirmininko balsas.

18. Seniūnaičių sueiga protokoluojama. Seniūnaičių sueigos sprendimai surašomi protokole. Protokolą rašo sueigos išrinktas sekretorius. Protokole nurodoma sueigos data, eilės numeris, dalyviai, svarstomų klausimų eilės numeris ir pavadinimas, klausimą pateikęs pranešėjas, kalbėję asmenys ir priimtas sprendimas. Protokole taip pat nurodomi balsavimo rezultatai, įrašoma seniūnaičių ar Savivaldybės įgalioto asmens atskiroji nuomonė. Sueigos protokolą pasirašo sueigos pirmininkas ir sekretorius.

19. Seniūnaičių sueigos protokolai saugomi Savivaldybės administracijos direktoriaus įsakymu paskirtame Savivaldybės administracijos padalinyje Lietuvos Respublikos teisės aktų nustatyta tvarka.

20. Pateikti metinę veiklos ataskaitą Klaipėdos miesto administracijai iki einamųjų metų gegužės mėnesio.

**IV. BAIGIAMOSIOS NUOSTATOS**

21. Gyventojams informaciją apie seniūnaičių sueigoje priimtus sprendimus teikia seniūnaičiai.

22. Seniūnaičių sueigos sprendimai skelbiami Klaipėdos miesto savivaldybės interneto tinklalapyje.

23. Klaipėdos miesto seniūnaičių sueigos nuostatus, jų pakeitimus ar papildymus tvirtina Klaipėdos miesto savivaldybės taryba.

24. Šių nuostatų įgyvendinimą, priežiūrą ir kontrolę vykdo Savivaldybės administracijos direktorius ar jo įgaliotas subjektas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_